kardosdrur/scandi-wiki huggingface dataset:
Universitetet i Torino

Universitetet i Torino (Università degli Studi di Torino, UNITO) ligger i byen Torino i Piemonte-regionen i det nordvestlige Italien. Det blev stiftet i 1404 (det var dog lukket fra 1536-1558. 

Universitetet opstod i en periode med ustabilitet i Lombardiet, da forelæsere fra universiteterne i Pavia og Piacenza foreslog, at der skulle oprettes et lærested for højere uddannelse i området. Valget faldt på Torino, da byen lå centralt, var bispesæde og prins Louis af Savoien var villig til at at etablere universitetet på sin egen jord. I efteråret 1404 kom der en pavelig bulle fra modpaven Johannes XXIII, som etablerede universitetet. Det blev formelt godkendt både af kejseren og paven i Rom, og fik en række pavelige privilegier.

Eksterne henvisninger 
Universitetets hjemmeside, (Italiensk)

Universiteter i Italien
Torino
Buddinge Centret

Buddinge Centret er et butikstorv beliggende centralt i Buddinge i Gladsaxe Kommune. Det blev anlagt i 1960'erne og huser en Coop365, et apotek og ca. 15 specialforretninger. Buddinge Centret udgør det ene af to butiks- og servicecentre i kommunen.

Buddinge Centret ligger ved Søborg Hovedgade over for rådhuset og hovedbiblioteket. Planen for denne samling af offentlige og forretningsmæssige centerfunktioner går tilbage til 1950-erne og indebar blandt andet nedrivninger for at skabe den nye helhed. Buddinge Centret blev oprindeligt bygget som et forretningsstrøg i forbindelse med det nye Tinghøjhus, og stod klart til ibrugtagning i begyndelsen af 1960´erne.

Ifølge kommuneplanen for Gladsaxe Kommune skal en helhedsplan: 
"danne grundlag for beslutninger om den fremtidige udvikling af Buddinge By som kommunens kulturelle centrum med butikker og byliv. Det er byrådets intention, at styrke Buddinge By ved bl.a. at skabe sammenhæng og intensivere anvendelses- og byggemulighederne i det stationsnære område ved Buddinge Station. Sammenhængen mellem Buddinge Centret og Buddinge Station skal styrkes og forbedres for bl.a. fodgængere ved, at strækningen bliver udformet, så den bliver behagelig og oplevelsesrig af færdes på.
Bymidten i Buddinge by omfatter Buddinge Centret og er afgrænset som vist på kortskitsen. Forholdet mellem dagligvareomsætning og -forbrug i bydelen er 55-60 %, og dette forhold vil kunne ændres med et mere attraktivt varehus.
Bymidten afgrænses efter den fastlagte metode til afgrænsning af bymidter, justeret i forhold til Rådhusparken. Området rummer herefter ikke mulighed for at supplere med det attraktive varehus, der handelsmæssigt er behov for. Der udlægges derfor ikke yderligere arealer til dagligvarebutikker her, men alene butiksareal til supplement af udvalgsvarebutikker på 2.000 m²."

Noter 

 

Centret
Bygninger, konstruktioner og anlæg i Gladsaxe Kommune
Indkøbscentre i København og omegn
Orne-floden

Orne er en flod i Normandiet i det nordvestlige Frankrig. Den har udløb i Den engelske kanal ved havnebyen Ouistreham. Dens udspring ligger i Aunou-sur-Orne, øst for Sées. Odon-floden er en af dens bifloder. 

Orne-floden udgjorde den højre flanke ved de Vestallieredes landgang i Normandiet den 6. juni 1944 under 2. Verdenskrig.

Orne gennemstrømmer følgende departmenter og byer:

Orne (opkaldt efter floden): Sées,  Argentan 
Calvados: Thury-Harcourt, Caen, Ouistreham

Hydrologi og vandkvalitet 
Vandet i Orne er normalt moderat grumset og brunt i farven. Ph-værdien i floden er blevet målt til 8,5 ved byen St. Andre sur Orne hvor vandet om sommeren når en temperatur på omkring 18 grader Celsius. Den elektriske ledeevne i Orne er målt til 30 mikroSiemens pr. centimeter.

Referencer 

Orne på Sandre databasen

Eksterne henvisninger 

Atlantens afvandingsområde
Floder i Frankrig
Musikformidling

Musikformidling er en bred betegnelse for alt det, der foregår mellem selve musikværket og publikum for at få dem til at mødes på en god måde. I en koncertsituation handler det fx om musikernes måde at optræde på og kommunikere med publikum. 

Betegnelsen bruges i de skandinaviske lande og har ikke en entydig oversættelse til andre sprog. På engelsk ses det skandinaviske "formidling" derfor ind imellem anvendt. Betegnelsen bruges primært i forbindelse med musik henvendt til børn og unge, men kan omfatte alle former for musik.

Formidlingen inddeles af Ebbe Høyrup i tre hovedkategorier:

Værkformidling er de virkemidler, der tages i brug i forbindelse med publikums direkte oplevelse af værket. Som nævnt kommer musikernes evne til at kommunikere deres musikalske budskab ind her. Der kan også være tale om "guider" der i fx en symfonikoncert indfører publikum i nogle af musikkens elementer og på den måde "peger på" og "åbner" værket.

Kontaktformidling handler om det arbejde musikinstitutioner gør for at tiltrække publikum til koncerter. Det kan spænde fra regulær markedsføring til idealistiske og kulturpolitiske tiltag som skolekoncerter, KMP (kreative musikalske processer) og andre aktiviteter der søger at bringe musikoplevelser ud til grupper, der ikke normalt selv ville opsøge dem.

Læringsformidling er den form for formidling, der sker gennem mere regulær undervisning, og kan i folkeskolen bl.a. bestå af musikhistoriske og musikteoretiske forberedelser til en koncertoplevelse. Det kan også være mere musiske tiltag, hvor komponister eller musikere gennem workshops el.lign. lægger op til en musikoplevelse eller -opførelse.

Teoretisk viden og erfaringsopsamling om musikformidling er i Danmark især knyttet til den selvejende institution LMS - Levende Musik i Skolen og Syddansk Musikkonservatorium, hvor landets eneste professor i musikformidling, Mogens Christensen, er ansat.

Ekstern henvisning 
LMS – Levende Musik i Skolen
Syddansk Musikkonservatorium
musikformidling.dk 

Formidling
Charles Albert Gobat

Charles Albert Gobat (født 21. maj 1843 i Tramelan, Kanton Bern, død 16. maj 1914 i Bern) var en schweizisk advokat og politiker. Han modtog i 1902 Nobels fredspris sammen med Élie Ducommun.

Eksterne henvisninger 

 Nobelprize.org, Albert Gobat, biografi 
 Nobelprize.org, Nobels fredspris 1902 

Nobelprismodtagere fra Schweiz
Modtagere af Nobels fredspris
Élie Ducommun

Élie Ducommun (født 19. februar 1833 i Geneve, død 7. december 1906 i Bern) var en schweizisk journalist og fredsaktivist, som i 1902 modtog Nobels fredspris sammen med Charles Albert Gobat.

Eksterne henvisninger 

 Nobelprize.org, Élie Ducommun biografi 
 Nobelprize.org, Nobels fredspris 1902  

Journalister fra Schweiz
Modtagere af Nobels fredspris
Personer fra Genève
Nobelprismodtagere fra Schweiz
Aktivister fra Schweiz
Hermann Emil Fischer

Hermann Emil Fischer (født 9. oktober 1852 i Flamersheim ved Euskirchen, død 15. juli 1919 i Berlin) var en tysk kemiker og modtog for sit arbejde med sukker og purin synteserne Nobelprisen i kemi i 1902.

Eksterne henvisninger 

 Nobelprize.org, Nobelprisen i kemi 1902 
 Nobelprize.org, Hermann Emil Fischer – biografi 

Kemikere fra Tyskland
Ansatte ved Münchens Universitet
Ansatte ved Würzburgs Universitet
Ansatte ved Erlangens Universitet
Ansatte ved Humboldt-Universität zu Berlin
Nobelprismodtagere i kemi
Nobelprismodtagere fra Tyskland
Medlemmer af Videnskabernes Selskab
Vire-floden

Vire-floden er en flod i Normandiet i det nordvestlige Frankrig. På sin vej til Den engelske kanal gennemløber den departementerne Calvados og Manche, og passerer gennem byerne Vire, Saint-Lô og Isigny-sur-Mer.

Vire udmunder i Den engelske kanal gennem en kanal, der danner havnen ved Isigny-sur-Mer.

Poeterne i Vire dalen (Vau de Vire) siges at være ophavsmænd til vaudevillerne.

Steder ved floden:
 Calvados: Vire, Pont-Farcy, Isigny-sur-Mer
 Manche: Tessy-sur-Vire, Troisgots, Torigni-sur-Vire, Condé-sur-Vire, Sainte-Suzanne-sur-Vire, Saint-Lô, Rampan, Pont-Hébert, La Meauffe, Cavigny

Hydrologi og vandkvalitet 
Det generelt brunlige vand i Vire er moderat basisk og er testet af Lumina Tech til at have en  pH værdi på  8,31. (Hogan, 2006). Flodvandet er forholdsvis mudret med en Secchi skive måling på 12 cm.

Referencer 
 Vire-floden på  Sandre databasen
 Atlas des Routes de France, Solar Press: Donnees IGN (2007)
 Hogan, C. Michael, Water quality of freshwater bodies in France, Lumina Tech Press, Aberdeen, Scotland (2006)

Eksterne henvisninger 

Atlantens afvandingsområde
Floder i Frankrig
J.C.J. de Feignet

Joseph Carl Julien (el. Wilhelm) de Feignet (1698 i Schwaben – 2. april 1771 i København) var en ingeniørofficer i dansk tjeneste. Han tegnede et antal militærbygninger i streng barokstil.

Han var søn af major Friederich Conrad Wilhelm de Feignet og NN, var oprindelig i østrigsk krigstjeneste og indkaldtes her til, idet han 7. januar 1743 udnævntes til surnumerær ingeniørmajor med gage ved den danske Fortifikationsetat. Året efter blev han forsat til Fortifikationsetaten i Holsten, hvis midlertidige chef han blev i 1754, efter at han i 1752 var blevet oberstløjtnant af fortifikationen med anciennitet af 1751 og 1753 havde fået rang med majorer i Garden fra sin ansættelse i dansk tjeneste at regne. I 1755 tildeltes der ham karakter som oberst af infanteriet, og samtidig overtog han chefspladsen ved den holstenske fortifikationsetat. 1756 udnævntes han til generalkvartermester og 1762 til generalmajor af infanteriet. Da Ingeniørkorpset oprettedes 1763 ved sammendragning af de 3 fortifikationsetater i Danmark, Norge og Holsten, blev han det nye korpses chef, i hvilken stilling han forblev til sin død. I 1766 udnævntes han til generalløjtnant af infanteriet og senere på året til hvid ridder. Han døde 2. april 1771 i sit 73. år.

1737 ægtede han Maria Theresia de San Bartholomii (1718 i Milano – 14. marts 1790 i Altona), datter af oberst NN de San B. og NN.

To sønner af de Feignet var ligeledes ingeniørofficerer, nemlig Joseph Ignatius de Feignet, der begyndte sin militære løbebane ved den holstenske fortifikationsetat i 1753 og døde som ingeniørkaptajn og adjudant i 1769, og Johan Carl Christoph de Feignet, født 1740, der i 1757 ligeledes begyndte ved førnævnte etat, i 1803 afgik fra Ingeniørkorpset, hvor han havde gjort tjeneste som ingeniørkaptajn og kartograf, og udnævntes til oberst af infanteriet og kommandant i Frederiksort, erholdt afsked i 1807 og døde i 1816.

Han er begravet på Garnisons Kirkegård.

Værker 
 Bolig og værksted for smed og tømrer i Friedrichsort (1755)
 4 krudttårne uden for Københavns fæstningslinie (1764)
 Værkstedsbygning på Tøjhuset (1767)
 Materialhus i Glückstadt

Projekter 
 Arsenal i Glückstadt

Skriftlige værker 
 Kurtze, jedoch gründliche Gedanken von einer wahren Verbesserung der modernen Fortification, Glückstadt 1748.

Kilder 
 V.E. Tychsen, "Julius Carl Julien de Feignet", i: C.F. Bricka (red.), Dansk Biografisk Lexikon, København: Gyldendal 1887-1905.
 

Arkitekter fra Danmark
Generalløjtnanter fra Danmark
Danskere i 1700-tallet
Ingeniørofficerer fra Danmark
Riddere af Dannebrog (1671-1808)
Personer i Dansk Biografisk Leksikon
Newark–World Trade Center (PATH)

Newark–World Trade Center er en jernbanestrækning drevet af PATH. Linjen har farven rød på PATH' linjekort og togene på denne linje har et rødt markørlys. Linjen kører mellem Newark og World Trade Center i Lower Manhattan. Den kører 24 timer i døgnet.

Stationer 

Port Authority Trans-Hudson
Det gamle vandtårn (Glostrup)

Det gamle vandtårn i Glostrup er et 33,5 meter højt tidligere vandtårn beliggende nær Glostrup Shoppingscenter og Glostrup Station. Tårnet har en vandbeholder med en kapacitet på 110 kubikmeter, og det var i funktion som vandtårn fra 1905 til 1963, hvor et nyere tårn med en kapacitet til 3.200 m3 erstattede det.

Historie 
Allerede i 1897 begyndte ønsket om et vandværk i Glostrup at træde frem efter stiftelsen af Glostrup Grundejerforening. Begyndelsen af 1900-tallet blev en tid med stor vækst i hvad der stadig bar præg af en landsby med stigninger i indbyggertallet. Dette kombineret med et tørt 1904 gjorde, at planerne for byens vandforsyning blev sat i gang, og et samarbejde mellem sognerådet, som købte jorden, og gasværksbestyreren, der udarbejdede planerne, endte i 1905 med et færdigbygget vandtårn.

Da Københavns Kommune i 1958 overtog forsyningsarbejdet blev det "lille" vandtårn hurtigt overflødigt, og efter opførelsen af det store vandtårn på Kindebjergvej med en vandtank på 3.200 m3 blev det gamle vandtårn taget ud af drift. Snart efter nedlukningen kom der forslag til anvendelsen af grunden, hvorpå tårnet står, men disse – særligt oprettelsen af en benzintank – blev afvist, hvormed tårnet stadig står som et vartegn for byen.

I 2006 var der problemer med løs plade på vandtårnet, hvorfor brandvæsnet måtte rykke ud.

Arkitektur 
Bygningen er konstrueret af ingeniør August Fensmark og dækker et grundareal på 16 m² med en ottekantet grundplan. Det er opført i røde teglsten med rundbuede vinduer og øverst findes en vindfløj med tegnene G.V. Tårnet har en slående lighed med det i 1967 nedrevne Sundby Vandtårn, der blev opført i 1900 i Lergravsparken på Amager efter tegninger af arkitekt Sophus Jørgensen. August Fensmark havde da også været tilknyttet Sundby Gasværk.

Omgivelser 
Ingen af de bygninger der ligger i forbindelse med tårnet rager så højt op som dette. Tårnet markerer starten på Glostrups gamle bykerne, når man ankommer til byen fra øst.

Vandtårnet ligger ud til Hovedvejen og har i den forbindelse været en del af planerne af 2005 for aftenbelysning af byen som et fremtrædende element på den centrale vej. Der blev her taget højde for, at belysningen skulle fremhæve tårnets arkitektur.

600 meter fra tårnet står en 10 kilometersten som markerer afstanden til Rådhuspladsen i København, hvilket får tårnet til at være 10,6 km derfra.

Se også 
Vandtårnet på Randersvej – et vandtårn fra 1907 bygget i samme stil.

Eksterne kilder/henvisninger 
 
 Skånska vattentorssällskapet 
 Informationstavlen foran vandtårnet (af Glostrup Kommune)

Glostrup
Vandtårne i Region Hovedstaden
Lajos Szendrődi

Lajos Szendrődi Szoják (15. juli 1912 - 1. april 1969 ) var en ungarsk fodboldtræner, der bl.a. trænede Køge og Danmarks fodboldlandshold (en enkelt kamp i 1956). Han var træner for Køge, der i 1954 som den første fodboldklub udenfor København vandt det danske mesterskab i fodbold.

Spillerkarriere
Lajos Szendrődi spillede i syv år i den  i den bedste række i Ungarn for Budapest-klubben Elektromos TE. Han fik sit gennembrud i sæsonen 1937-38, hvor han debuterede for det ungarske landshold i januar 1938 i en venskabskamp på udebane mod Luxembourg. Ungarn vandt 6-0, og Lajos Szendrődi scorede tre af målene. Han fik kun en enkelt landskamp mere , også i januar 1938, mod Portugal, men kom ikke med det ungarske landshold til VM-slutrunden i 1938.
Lajos Szendrődi sluttede sin karriere som spiller i 1945 for storklubben MTK Budapest FC.

Trænerkarriere
Efter at have været træner i Luxembourg og på Cypern, kom Lajos Szendrődi i 1953 til Danmark og blev træner for Køge BK. Allerede i sin første sæson gjorde han Køge til dansk mester. Det var første gange en fodboldklub udenfor København vandt det danske mesterskab i fodbold.

I 1956 blev Lajos Szendrődi træner for Esbjerg fB, som han førte til finalen i Landspokalturneringen i 1957, hvor holdet tabte 0-2 til AGF. Samme sæson var han i en enkelt kamp træner for det danske fodboldlandshold, som d. 21. oktober 1956, spillede 1-1 i Stockholm mod Sverige.

Lajos Szendrődi flyttede herefter til Sverige og storklubben Djurgårdens IF, hvor han var træner indtil 1959, det år Djurgårdens blev svensk mester. Szendrödi havde dog forladt klubben midtvejs i sæsonen, og blev i 1960 træner for en anden Stockholm-klub, AIK.

Noter

Eksterne kilder/henvisninger 
 Magyarfutball.hu

Fodboldspillere fra Ungarn
Fodboldtrænere fra Ungarn
Trænere for Danmarks fodboldlandshold
Lucy Gordon

Lucy Gordon (22. maj 1980 – 20. maj 2009) var en britisk skuespillerinde og model, født i Oxford, England. Hendes første rolle var i Perfume i 2001 og senere fik hun tilbudt biroller bl.a. i Spiderman 3, Serendipity og The Four Feathers.

Lucy Gordon begik selvmord den 20. maj 2009 i sin lejlighed i Paris, Frankrig, to dage før sin 29-års fødselsdag.

Filmografi

Film

Tv

Referencer

Eksterne henvisninger 

 
 Hollywood.com website

Filmskuespillere fra England
Personer der har begået selvmord
Strubehoved

Strubehovedet (larynx) er et stemmeorgan som sidder i struben og har vigtige opgaver også under fordøjelse (synkning af mad og væske) og respiration.

Strubehovedet har et skelet som består af brusk og er beklædt af en slimhinde. Under slimhinden findes små muskler som bevæger stemmebåndene når dyr puster og mennesker taler. Strubehovedet danner forbindelsen mellem øvre og nedre luftveje. Det lukker for de nedre luftveje under synkning af mad og væske.

Hovedets anatomi
Dorthe Helene Larsen

Dorthe Helene Larsen var en 16-årig dansk skolepige, der forsvandt fra sit hjem i Gadstrup mellem Roskilde og Køge 20. august 1968, og hvis skeletterede lig blev fundet 27. april 1969 i Bangsebroskoven nord for Nykøbing F. Sagen er aldrig blevet opklaret.

Faderen, Hans E. Larsen, var ingeniør og ansat i kommunens tekniske forvaltning, moderen Ritta Larsen var hjemmegående. Dorthes tidlige skoleår foregik på Gadstrup Skole og senere på Peder Syv skolen i Viby, som havde en overbygning, syv kilometer ad kringlede små landeveje, som Dorthe dagligt tilbagelagde på knallert. I skolen gjorde hun indtryk af at være ligevægtig og glad. Samtidig havde omgivelserne indtryk af en pige, der var mere moden end de fleste jævnaldrende.

I sommeren 1968 holdt Dorthe ferie med sin veninde Linda Rasmussen på Falster, hos dennes bedsteforældre, vognmand Anton Stryg Rasmussen og hustru i Sønder Alslev.
Her færdedes hun på Psycedelic Bar i Vesterskov Pavillonen, Nykøbings daværende dansested, bærende stråhat, piberygende og på bare tæer.

Eksterne links 
 Drabssager 1968  - drabssageridanmark.beboer2650.dk
 Metaldetektor - gammel krimisag  - nordisk-forum.dk
 Nye spor i 40 år gammel drabssag  - folketidende.dk 28. august 2008
 Intet dna-spor i gammel drabssag  - folketidende.dk 14. november 2012

Mord i Danmark
Uopklarede mord
Personer fra Danmark
Sukkerchok

Sukkerchok er en dansk poptrio, bestående af Kat Stephie Holst, Malene Qvist og Simone Cameron. Indtil 10. marts 2010 var sangerinden Inez en del af gruppen, som oprindeligt blev sammensat for at lægge vokal til "Hvor som helst – når som helst", titelmelodien til den femte sæson af realityshowet Paradise Hotel. Sangen blev en stor success; den solgte guld, og lå 26 uger på den danske single-hitliste, med en fjerdeplads som den højeste placering.

Efterfølgende har gruppen deltaget i Dansk Melodi Grand Prix to gange; i 2009 med sangen "Det' det", som fik en delt tredjeplads, og i 2010 som wildcard med sangen "Kæmper for kærlighed", som ikke gik videre fra den indledende runde. I oktober 2011 modtog "Det' det" guld for 15.000 downloads.

Gruppen udgav i 2009 sit debutalbum  der bl.a. indeholder sangene "Hvor som helst – når som helst", der samtidigt er albummets titel, samt "Det' det". Albummet gik ind som #5 på den danske album-hitliste , og har solgt guld.

Simone Cameron blev medlem af gruppen den 3. september 2010 efter gruppens medvirken i Go' Morgen Danmark, hvor de søgte et tredje medlem efter Tina Inez Gavilanes Granda havde forladt gruppen. Simone Cameron vandt i den afsluttende finale over to andre piger, ud af et deltagerfelt på 50. Simone er datter af Debbie Cameron og barnebarn af afdøde Etta Cameron. Den 4. september 2010 udkom singlen "De 1000 drømmes nat", gruppens første udgivelse med Simone som medlem. Sukkerchok udsender den 18. oktober 2010 deres andet studiealbum, De 1000 drømmes nat.

I september 2011 meddelte gruppen at de vil holde pause på ubestemt tid.

I marts 2020 annoncerede gruppen at de var blevet gendannet igen efter 9 års pause.  De udtaler at de snart går i studiet for at indspille spritny musik. Den nye opsætning er uden Simone Cameron i gruppen.

Medlemmer

 Kat Stephie Holst: (2008-2011, 2020-nu)
 Malene Qvist: (2008-2011; 2020-nu)
 Tina Inez Gavilanes Granda: (2008-2010, 2020-nu)

Tidligere medlemmer
 Simone Cameron: (2010-2011)

Diskografi

Album

Singler

Referencer

Eksterne henvisninger 
 Sukkerchok på MySpace
 Sukkerchok på Facebook

 
Deltagere ved Dansk Melodi Grand Prix 2009
Musikgrupper fra 2008
Musikgrupper opløst i 2011
Deltagere ved Dansk Melodi Grand Prix 2010
Laparoskopi

Laparoskopi er en type minimalt invasiv kirurgi, hvor operationen foregår gennem et lille hul i f.eks. maveskindet. Der indføres et metalrør med lys og optik, der tilsluttes et kamera, samt det nødvendige kirurgiske udstyr. Hele operationen foregår gennem hullet, via kameraet. Laparoskopi er en type endoskopi.

Referencer 

 Netdoktor.dk om laparoskopi (kikkertundersøgelse af maven)

Endoskopi
Frida (film)

Frida er en film fra 2002 om den mexicanske malerinde Frida Kahlos (spillet af Salma Hayek) liv og ægteskab med en berømte maler Diego Rivera (spillet af Alfred Molina).

Manusset blev skrevet af Clancy Sigal, Diane Lake, Gregory Nava og Anna Thomas ud fra bogen Frida: A Biography of Frida Kahlo af Hayden Herrera. Filmen blev instrueret af Julie Taymor og vandt to Academy Awards for bedste musik og makeup.

Medvirkende 
Salma Hayek – Frida Kahlo
Alfred Molina – Diego Rivera
Geoffrey Rush – Leon Trotsky
Mía Maestro – Cristina Kahlo
Ashley Judd – Tina Modotti
Antonio Banderas – David Alfaro Siqueiros
Edward Norton – Nelson Rockefeller
Diego Luna – Alejandro Gonzalez Arias

Eksterne henvisninger 
 

Film fra 2002
Dramafilm fra Canada
Dramafilm fra USA
Dramafilm fra Mexico
Engelsksprogede film
Sons of Anarchy

Sons of Anarchy er en amerikansk tv-serie skabt af Kurt Sutter. Serien debuterede på FX den 3. september 2008.

Handling 
"Sons of Anarchy" er fortællingen om en ung mands kamp for at finde balancen i livet. Han er netop blevet far og dette giver ham moralske bekymringer i forhold til den motorcykelklub, som han er vicepræsident i, nemlig SAMCRO (Sons of Anarchy Motorcycle Club, Redwood Original). Klubben tjener penge ved at forhandle våben. Serien foregår i en opdigtet by ved navn Charming i det nordlige Californien.
Jackson "Jax" Teller (Charlie Hunnam) er eneste overlevne søn af John Teller (en anden søn, Thomas, døde i barndommen af en defekt i hjertet). John Teller grundlagde SAMCRO med sin bedste ven Piermont "Piney" Winston i 1967. Clay Morrow (Ron Perlman) var den yngste af de originale "Redwood original 9". John Teller var gift med Gemma Teller (Katey Sagal) og da John døde, giftede Gemma sig med Clay og derved blev Clay både præsident for klubben og stedfar til Jackson. Jackson får et barn, Abel, med sin kone Wendy, men de bliver skilt, fordi hun er narkoman, og Wendy bliver derfor sendt på afvænning langt væk fra sin søn. Jacksons gamle flamme, lægen Tara Knowles (Maggie Siff) kommer tilbage til byen, og de genoptager deres følelser og deres forhold.

Serien vises i Danmark 
Sons of Anarchy sendte første gang den 3.marts 2010 og vises hver onsdag meget sen aften ( natten mellem onsdag og torsdag indenfor kl 01:00 til 03:00)

Sæsoner

Eksterne henvisninger 
 Sons of Anarchy officielt website (FX)
 
 Sons of Anarchy på TVSerie-Guiden.dk
 Sons Of Anarchy Music TrackList

Dramaserier fra USA
Klaverkoncert nr. 6 (Beethoven)

Klaverkoncert nr. 6 er Beethovens sidste klaverkoncert. Den er komponeret i 1815, altså ca. 12 år før Beethoven døde, men han har aldrig skrevet den færdig. Der eksisterer en del skitser til værkets 3 satser, og et partitur til 1. sats og halvdelen af 2. sats. Af ukendte årsager har Beethoven lagt arbejdet til side, og i stedet skrevet en del mindre kammermusikværker som f.eks. cellosonater nr. 4 og 5 og Klaversonate nr. 28 i A-dur samt mindre orkesterværker som Namesfeier.

Værket er aldrig forsøgt fuldført, og har således heller aldrig været opført.

Lytteprøve
 MIDI-fil fra Unheard Beethoven, 12 minutter: "Piano Concerto No. 6 in D (unfinished), (1814/15) Performing edition prepared by Nicholas Cook, Professor of Music at the University of Southampton, and Kelina Kwan."

Værker af Ludwig van Beethoven
Beethoven 6
Touch

Touch kan henvise til flere sider:

 Touch (album af Eurythmics) – et album af Eurythmics.
 Touch (Sarah McLachlan Album) – et album af Sarah McLachlan.
 Touch rugby – en variant af rugby.

Se også
 Berøringsfølsom skærm - kaldes også en touchskærm